|  |  |
| --- | --- |
| **Názov organizácie (adresa, IČO)** | **Fond na podporu športu** |
| **Názov smernice** | **Štatút fondu na podporu športu** |
| **Prílohy** |  |
| **Číslo smernice** | **S-1/2020** |
| **Rozsah platnosti** | **Pre celý Fond na podporu športu, jeho orgány a organizačné zložky** |
| **Za správnosť smernice zodpovedá** | **JUDr. Matúš Štulajter, PhD.** |
| **Za dodržiavanie smernice zodpovedá** | **Správna rada FNPŠ, Dozorná rada FNPŠ** |
| **Platnosť smernice pre obdobie** | **Na dobu neurčitú** |
| **Schválil** | **Správna rada FNPŠ** |

**ČLÁNOK I**

**ÚVODNÉ USTANOVENIA**

1. Fond na podporu športu (ďalej len „fond“) je právnickou osobou zriadenou zákonom č. 310/2019 Z. z. o Fonde na podporu športu a o zmene a doplnení niektorých zákonov (ďalej len „zákon“). Sídlom fondu je Stromová 9, 831 01 Bratislava.
2. Štatút fondu (ďalej len „štatút“) je základným vnútorným predpisom fondu, upravuje podrobnosti o činnosti a riadení Fondu a určuje ďalšie vnútorné predpisy fondu.

**ČLÁNOK II**

**ÚČEL A ČINNOSŤ FONDU**

1. Fond bol zriadený ako nezávislá verejnoprávna inštitúcia, ktorej poslaním je podporovať šport a jeho rozvoj, najmä vytváraním podporných finančných mechanizmov vo forme poskytovania príspevkov na projekt podpory športu, propagáciou športu, spoluprácou v oblasti športu na národnej a medzinárodnej úrovní a vykonávaním vzdelávacích aktivít v oblasti športu. Realizáciou svojho poslania fond prispieva k uskutočňovaniu štátnej politiky a cieľov Európskej únie v oblasti športu.
2. Fond je zriadený na účel podpory a rozvoja:
   1. športu mládeže,
   2. vrcholového športu,
   3. športovej reprezentácie Slovenskej republiky,
   4. športu pre všetkých a
   5. športu zdravotne postihnutých.
3. Fond vykonáva tieto činnosti:
   1. vytvára podmienky na podporu a rozvoj športu poskytovaním finančných prostriedkov formou príspevku na projekt podpory športu,
   2. monitoruje podporené projekty,
   3. podieľa sa na propagácii športu v Slovenskej republike,
   4. spolupracuje s orgánmi verejnej správy a inými právnickými osobami a fyzickými osobami v záujme utvárania priaznivých podmienok na rozvoj športu v Slovenskej republike,
   5. spolupracuje s medzinárodnými organizáciami a zahraničnými inštitúciami pôsobiacimi v oblasti športu,
   6. kontroluje plnenie zmluvných záväzkov a vymáha pohľadávky zo zmluvných záväzkov zo zmlúv uzatvorených s prijímateľmi príspevku na projekt,
   7. uskutočňuje vzdelávacie aktivity a metodicko-poradenskú činnosť v oblasti športu.
4. Fond poskytuje finančné prostriedky formou schválených príspevkov na projekt na základe výziev fondu.
5. Na poskytnutie finančných prostriedkov fondom nie je právny nárok až do okamihu nadobudnutia účinnosti zmluvy uzatvorenej s prijímateľom príspevku na projekt a za splnenia podmienok podľa tejto zmluvy .

**ČLÁNOK III**

**ORGÁNY FONDU**

1. Orgánmi fondu sú:
   1. správna rada,
   2. dozorná rada.
2. Členovia orgánov fondu sú povinní pri výkone svojej funkcie konať nestranne a zdržať sa konania, ktorým by došlo k uprednostneniu osobného záujmu pred verejným záujmom.
3. Členovia orgánov fondu sú povinní dodržiavať mlčanlivosť o skutočnostiach, o ktorých sa dozvedeli pri svojej činnosti, najmä mlčanlivosť o priebehu hodnotenia jednotlivých žiadostí o poskytnutie príspevku na projekt (ďalej len „žiadosť“), ako aj mlčanlivosť o skutočnostiach, o ktorých sa dozvedeli pri svojej činnosti, ktoré môžu byť predmetom obchodného tajomstva tretích osôb alebo ktoré by mohli ohroziť práva a oprávnené záujmy tretích osôb, najmä žiadateľov.
4. Osobitné postavenie zákon priznáva kancelárii fondu (ďalej len „kancelária“), ktorá nemá postavenie orgánu fondu. Činnosť kancelárie upravuje zákon a tento štatút.
5. Funkcie v orgánoch sú obsadzované spôsobom ustanoveným zákonom a týmto štatútom.

**ČLÁNOK IV**

**SPRÁVNA RADA**

1. Správna rada je najvyšším, výkonným a štatutárnym orgánom fondu. Správna rada riadi činnosť fondu, koná v jeho mene a rozhoduje o všetkých záležitostiach fondu, ak nie sú zverené do pôsobnosti dozornej rade, najmä rozhoduje o základných podmienkach organizácie a činnosti fondu, prostredníctvom schvaľovania organizačných dokumentov fondu a schvaľovania zásad pre hodnotenie žiadostí.
2. V mene fondu je oprávnený konať predseda správnej rady, a to aj samostatne v rozsahu poverenia alebo rozhodnutia správnej rady alebo ak to vyplýva z organizačných dokumentov fondu schválených správnou radou. Predsedu správnej rady v čase neprítomnosti zastupuje v rozsahu jeho práv a povinností podpredseda správnej rady. Práva a povinnosti predsedu správnej rady sú ďalej upravené v článku V. štatútu.
3. Správna rada najmä:
   1. schvaľuje zásady, spôsob a kritériá hodnotenia žiadostí,
   2. schvaľuje zásady poskytovania príspevku na projekt a priority podpory športu,
   3. schvaľuje výzvy na predkladanie žiadostí,
   4. rozhoduje na základe odporúčania odbornej komisie o poskytnutí alebo neposkytnutí príspevku na projekt,
   5. schvaľuje štatút fondu,
   6. schvaľuje organizačný poriadok fondu, rokovací poriadok správnej rady, rokovací poriadok odborných komisií a ďalšie vnútorné predpisy fondu okrem rokovacieho poriadku dozornej rady,
   7. rozhoduje o zriadení odborných komisií na posudzovanie žiadostí,
   8. vymenúva a odvoláva členov odborných komisií,
   9. schvaľuje na návrh predsedu správnej rady a na základe stanoviska dozornej rady výročnú správu fondu a účtovnú závierku fondu overenú audítorom,
   10. schvaľuje na návrh predsedu správnej rady a na základe stanoviska dozornej rady rozpočet fondu na príslušné rozpočtové obdobie a zmeny rozpočtu fondu počas príslušného rozpočtového obdobia,
   11. schvaľuje v nadväznosti na strategické zámery a dlhodobé koncepcie rozvoja športu v Slovenskej republike krátkodobé a strednodobé ciele fondu,
   12. rozhoduje o nakladaní s majetkom fondu,
   13. rozhoduje o odpísaní pohľadávok fondu alebo o trvalom upustení od vymáhania pohľadávok fondu,
   14. rozhoduje o návrhoch dozornej rady na odstránenie zistených nedostatkov a vyjadruje sa k stanoviskám dozornej rady,
   15. rozhoduje o ďalších záležitostiach súvisiacich s činnosťou fondu, ak nie sú zverené do pôsobnosti dozornej rady.
4. Správna rada má 11 členov, ktorých vymenúva a odvoláva vláda Slovenskej republiky nasledovne:
   1. predsedu správnej rady a dvoch členovi správnej rady na návrh ministra školstva, vedy, výskumu a športu Slovenskej republiky,
   2. jedného člena správnej rady na návrh predsedu vlády,
   3. jedného člena správnej rady na návrh združenia miest a obcí,
   4. podpredsedu a dvoch členov správnej rady na návrh Slovenského olympijského a športového výboru, z ktorých aspoň jeden je zástupcom športovcov,
   5. jedného člena správnej rady na návrh Slovenského paralympijského výboru,
   6. jedného člena správnej rady na návrh Slovenského futbalového zväzu,
   7. jedného člena správnej rady na návrh Slovenského zväzu ľadového hokeja,

alebo na návrh ministra školstva, vedy, výskumu a športu Slovenskej republiky, ak osoby oprávnené podávať návrh podľa písm. b) až g) v určenej lehote nepredložia návrhy na vymenovanie členov správnej rady v potrebnom počte.

1. Za člena správnej rady možno vymenovať fyzickú osobu, ktorá
   1. je občanom Slovenskej republiky,
   2. má trvalý pobyt na území Slovenskej republiky,
   3. má spôsobilosť na právne úkony v plnom rozsahu,
   4. je bezúhonná,
   5. má najmenej trojročnú riadiacu prax v oblasti športu alebo najmenej päťročnú odbornú prax v oblasti športu.
2. Členom správnej rady nemôže byť
   1. prezident Slovenskej republiky,
   2. poslanec Národnej rady Slovenskej republiky,
   3. člen vlády Slovenskej republiky,
   4. hlavný kontrolór športu,
   5. generálny tajomník služobného úradu Ministerstva školstva, vedy, výskumu a športu Slovenskej republiky
   6. predseda iného ústredného orgánu štátnej správy a jeho zástupcu,
   7. predseda a podpredseda Najvyššieho kontrolného úradu Slovenskej republiky,
   8. prokurátor,
   9. sudca,
   10. člen dozornej rady.
3. Funkčné obdobie člena správnej rady je 5 rokov. Funkčné obdobie člena správnej rady sa začína dňom, ktorý nasleduje po zániku funkcie člena správnej rady, na ktorého miesto bol vymenovaný, najskôr však dňom jeho vymenovania.
4. Členstvo v správnej rade nie je zastupiteľné.
5. Členstvo v správnej rade sa skončí:
   1. uplynutím funkčného obdobia,
   2. vzdaním sa funkcie; výkon funkcie člena správnej rady sa skončí dňom doručenia písomného oznámenia o vzdaní sa funkcie predsedovi vlády, ak v oznámení nie je uvedený neskorší deň,
   3. odvolaním z funkcie; výkon funkcie člena správnej rady sa skončí dňom určeným v odvolaní z funkcie,
   4. smrťou alebo vyhlásením za mŕtveho,
   5. stratou bezúhonnosti alebo,
   6. obmedzením spôsobilosti na právne úkony.
6. Vláda Slovenskej republiky odvolá člena správnej rady, ak:
   1. porušil závažným spôsobom tento zákon alebo vnútorné predpisy fondu alebo
   2. vykonáva funkciu nezlučiteľnú s funkciou člena správnej rady.
7. Vláda Slovenskej republiky môže odvolať člena správnej rady na návrh predsedu správnej rady, ak sa člen správnej rady nezúčastnil bez náležitého ospravedlnenia na troch po sebe nasledujúcich zasadnutiach správnej rady.
8. Ak sa členstvo v správnej rade skončí pred uplynutím funkčného obdobia, nový člen správnej rady je vymenovaný na zvyšok funkčného obdobia toho člena správnej rady, ktorého vo funkcii nahradil.
9. Člen správnej rady vykonáva pre fond činnosť v pracovnoprávnom vzťahu podľa zák. č. 311/2001 Z. z. Zákonník práce v znení neskorších predpisov.
10. Správna rada je schopná uznášať sa, ak je prítomná nadpolovičná väčšina všetkých členov správnej rady.
11. Správna rada rozhoduje uznesením. Na prijatie uznesenia správnej rady je potrebný súhlas nadpolovičnej väčšiny prítomných členov správnej rady. Na prijatie štatútu fondu, rokovacieho poriadku správnej rady a organizačného poriadku fondu je potrebný súhlas nadpolovičnej väčšiny všetkých členov správnej rady.
12. Zasadnutie správnej rady zvoláva predseda správnej rady najmenej raz za kalendárny mesiac. Predseda správnej rady je povinný zvolať zasadnutie správnej rady, ak o to požiadajú najmenej traja členovia správnej rady alebo dozorná rada.
13. Rokovanie správnej rady riadi predseda správnej rady a v čase jeho neprítomnosti podpredseda správnej rady.
14. Zasadnutie správnej rady je neverejné, ak správna rada nerozhodla, že jej zasadnutie je verejné.
15. Z každého rokovania správnej rady sa vyhotovuje zápis. Zápis z rokovania správnej rady sa zverejňuje do desiatich dní od skončenia rokovania správnej rady na webovom sídle fondu a v Informačnom systéme športu.
16. Podrobnosti o zasadnutí, rokovaní a rozhodovaní správnej rady upravuje rokovací poriadok správnej rady.

**ČLÁNOK V**

**PREDSEDA SPRÁVNEJ RADY**

1. Predseda správnej rady je osoba oprávnená konať v mene fondu.
2. Funkčné́ obdobie predsedu správnej rady je 5 rokov. Predsedu správnej rady vymenúva a odvoláva na návrh ministra školstva, vedy výskumu a športu Slovenskej republiky vláda Slovenskej republiky.
3. Predseda správnej rady vykonáva pre fond činnosť v pracovno-právnom vzťahu podľa zákona č. 552/2003 Z. z. o výkone práce vo verejnom záujme v znení neskorších predpisov.
4. Predsedu správnej rady v čase jeho neprítomnosti zastupuje v rozsahu jeho práv a povinností podpredseda správnej rady. Ak nie je predseda, alebo podpredseda vymenovaný alebo ak sa výkon jeho funkcie skončil a ešte nie je vymenovaný nový, činnosti a úlohy predsedu vykonáva do vymenovania nového predsedu a podpredsedu člen správnej rady, ktorého určí správna rada.
5. Predseda správnej rady riadi činnosť fondu, koná v jeho mene a rozhoduje o všetkých otázkach, ktoré sú mu zverené samostatne najmä:
   1. predkladá správnej rade na schválenie zásady poskytovania finančných prostriedkov na podporu športu a zásady, spôsob a kritériá hodnotenia žiadostí o poskytnutie finančných prostriedkov,
   2. predkladá správnej rade na schválenie návrh štatútu fondu, organizačného poriadku fondu, rokovacieho poriadku odborných komisií, rokovacieho poriadku správnej rady a ďalších vnútorných predpisov fondu okrem rokovacieho poriadku dozornej rady,
   3. predkladá správnej rade na schválenie rozpočet na príslušné rozpočtové obdobie a zmeny rozpočtu fondu počas príslušného rozpočtového obdobia spolu so stanoviskom dozornej rady,
   4. zabezpečuje organizačnú činnosť a administratívno-technickú činnosť fondu a riadi činnosť kancelárie fondu,
   5. zabezpečuje vypracovanie príslušných schém štátnej pomoci,
   6. predkladá vláde Slovenskej republiky návrh na odvolanie člena správnej rady, ak sa člen správnej rady nezúčastnil bez náležitého ospravedlnenia na troch po sebe nasledujúcich zasadnutiach správnej rady,
   7. rozhoduje a koná v pracovnoprávnych vzťahoch,
   8. rozhoduje a koná vo veciach týkajúcich sa činnosti kancelárie a
   9. rozhoduje o ďalších otázkach, ktoré mu do pôsobnosti zveruje zákon, tento štatút alebo vnútorné predpisy fondu.
6. Predseda správnej rady má právo sa zúčastňovať na zasadnutiach odborných komisií a dozornej rady. Hlasovacie právo mu neprináleží.
7. Predseda správnej rady má právo nahliadať do podkladov pre činnosť a rozhodovanie odborných komisií a dozornej rady.
8. Predseda správnej rady si môže v prípade potreby k prerokúvaným otázkam dať vypracovať odborné stanovisko.
9. Funkcia predsedu správnej rady zaniká:
   1. uplynutím funkčného obdobia,
   2. vzdaním sa funkcie; výkon funkcie člena správnej rady sa skončí dňom doručenia písomného oznámenia o vzdaní sa funkcie predsedovi vlády, ak v oznámení nie je uvedený neskorší deň,
   3. odvolaním z funkcie; výkon funkcie člena správnej rady sa skončí dňom určeným v odvolaní z funkcie,
   4. smrťou alebo vyhlásením za mŕtveho,
   5. stratou bezúhonnosti alebo
   6. obmedzením spôsobilosti na právne úkony.

**ČLÁNOK VI**

**DOZORNÁ RADA**

1. Dozorná rada je kontrolným orgánom fondu.
2. Dozorná rada najmä:
   1. dohliada na dodržiavanie povinností fondu podľa právnych predpisov a vnútorných predpisov fondu,
   2. vykonáva kontrolu riadneho a účelného hospodárenia fondu, účelného rozdeľovania zdrojov fondu, použitia finančných prostriedkov a nakladania s majetkom fondu,
   3. vyjadruje stanovisko k návrhu rozpočtu, k účtovnej závierke a k výročnej správe fondu, ktoré predkladá správnej rade,
   4. vyjadruje stanovisko k nakladaniu s majetkom fondu pred rozhodnutím správnej rady,
   5. vyjadruje stanovisko k návrhom na odpísanie pohľadávok fondu alebo na trvalé upustenie od vymáhania pohľadávok fondu pred rozhodnutím správnej rady,
   6. oboznamuje správnu radu s výsledkami svojej činnosti a so svojimi zisteniami,
   7. podáva správnej rade návrhy na odstránenie zistených nedostatkov,
   8. schvaľuje rokovací poriadok dozornej rady.
3. Členovia dozornej rady sú oprávnení nahliadať do všetkých účtovných, ekonomických, finančných a iných dokladov súvisiacich s hospodárením a nakladaním s majetkom fondu. Predseda správnej rady je povinný poskytnúť takéto doklady členom dozornej rady bezodkladne.
4. Predseda dozornej rady sa zúčastňuje na zasadnutiach správnej rady a je oprávnený sa zúčastniť na zasadnutiach odborných komisií bez práva hlasovať.
5. Pri výkone svojej funkcie má člen dozornej komisie práva a povinnosti ustanovené zákonom.
6. Dozorná rada má 5 členov. Členov dozornej komisie vymenúva a odvoláva minister školstva, vedy, výskumu a športu Slovenskej republiky nasledovne:
   1. predsedu dozornej rady,
   2. dvoch členov dozornej rady,
   3. jedného člena dozornej rady na návrh Slovenského paralympijského výboru,
   4. jedného člena dozornej rady na návrh Slovenského olympijského a športového výboru,

alebo na návrh ministra školstva, vedy, výskumu a športu Slovenskej republiky, ak osoby oprávnené podávať návrh podľa písm. c) a d) v určenej lehote nepredložia návrhy na vymenovanie členov dozornej rady.

1. Za člena dozornej rady možno vymenovať fyzickú osobu, ktorá:
   1. má spôsobilosť na právne úkony v plnom rozsahu,
   2. je bezúhonná,
   3. má vysokoškolské vzdelanie druhého stupňa v študijnom odbore ekonómia, manažment alebo právo,
   4. má najmenej päťročnú odbornú prax v oblasti ekonómie, manažmentu alebo práva.
2. Členom dozornej rady nemôže byť:
   1. prezident Slovenskej republiky,
   2. poslanec Národnej rady Slovenskej republiky,
   3. člen vlády Slovenskej republiky,
   4. hlavný kontrolór športu,
   5. generálny tajomník služobného úradu Ministerstva školstva, vedy, výskumu a športu Slovenskej republiky
   6. predseda iného ústredného orgánu štátnej správy a jeho zástupcu,
   7. predseda a podpredseda Najvyššieho kontrolného úradu Slovenskej republiky,
   8. prokurátor,
   9. sudca,
   10. člen správnej rady,
   11. člen odbornej komisie.
3. Funkčné obdobie člena dozornej rade je 6 rokov. Funkčné obdobie člena dozornej rady sa začína dňom, ktorý nasleduje po zániku funkcie člena dozornej rady, na ktorého miesto bol vymenovaný, najskôr však dňom jeho vymenovania.
4. Členstvo v dozornej rade nie je zastupiteľné.
5. Členstvo v dozornej rade sa skončí:
   1. uplynutím funkčného obdobia,
   2. vzdaním sa funkcie; výkon funkcie člena dozornej rady sa skončí dňom doručenia písomného oznámenia o vzdaní sa funkcie ministrovi školstva, vedy, výskumu a športu Slovenskej republiky, ak v oznámení nie je uvedený neskorší deň,
   3. odvolaním z funkcie; výkon funkcie člena dozornej rady sa skončí dňom určeným v odvolaní z funkcie,
   4. smrťou alebo vyhlásením za mŕtveho,
   5. stratou bezúhonnosti alebo
   6. obmedzením spôsobilosti na právne úkony.
6. Minister školstva, vedy, výskumu a športu Slovenskej republiky odvolá člena dozornej rady, ak:
   1. porušil závažným spôsobom tento zákon alebo vnútorné predpisy fondu alebo
   2. vykonáva funkciu nezlučiteľnú s funkciou člena dozornej rady.
7. Minister školstva, vedy, výskumu a športu Slovenskej republiky môže odvolať člena dozornej rady na návrh predsedu dozornej rady, ak sa člen dozornej rady nezúčastnil bez náležitého ospravedlnenia na troch po sebe nasledujúcich zasadnutiach dozornej rady.
8. Ak sa členstvo v dozornej rade skončí pred uplynutím funkčného obdobia, nový člen dozornej rady je vymenovaný na zvyšok funkčného obdobia toho člena dozornej rady, ktorého vo funkcii nahradil.
9. Člen dozornej rady vykonáva pre fond činnosť v pracovnoprávnom vzťahu podľa zák. č. 311/2001 Z. z. Zákonník práce v znení neskorších predpisov.
10. Dozorná rada je schopná uznášať sa, ak je prítomná nadpolovičná väčšina všetkých členov dozornej rady.
11. Dozorná rada rozhoduje uznesením. Na prijatie uznesenia dozornej rady je potrebný súhlas nadpolovičnej väčšiny prítomných členov dozornej rady.
12. Zasadnutie dozornej rady zvoláva predseda dozornej rady podľa potreby, najmenej dva krát raz za rok. Predseda dozornej rady je povinný zvolať zasadnutie dozornej rady, ak o to požiadajú najmenej dvaja členovia dozornej rady alebo predseda správnej rady.
13. Rokovanie dozornej rady riadi predseda dozornej rady a v čase jeho neprítomnosti ním poverený člen dozornej rady.
14. Zasadnutie dozornej rady je spravidla neverejné, ak dozorná rada nerozhodla, že jej zasadnutie je verejné.
15. Z každého rokovania dozornej rady sa vyhotovuje zápis.
16. Podrobnosti o zasadnutí, rokovaní a rozhodovaní dozornej rady upravuje rokovací poriadok dozornej rady.

**ČLÁNOK VII**

**ODBORNÉ KOMISIE**

1. Na posudzovanie žiadostí (projektov) správna rada zriaďuje odborné komisie podľa zamerania účelu podpory a rozvoja športu.
2. Odborné komisie posudzujú žiadosti a odporúčajú správnej rade podporu projektov vrátane výšky príspevku, ktorý má byť poskytnutý na konkrétny projekt.
3. Odborné komisie predkladajú správnej rade priority podpory športu v oblasti svojho pôsobenia na príslušný kalendárny rok a spolupracujú pri príprave výziev.
4. Podrobnosti o zasadnutiach a rokovaní odborných komisií upravujú rokovacie poriadky jednotlivých odborných komisií.
5. Odborné komisie majú najmenej troch členov. Predsedom odbornej komisie je vždy člen správnej rady.
6. Členstvo v odbornej komisii nie je zastupiteľné.
7. Za člena odbornej komisie môže byť vymenovaná fyzická osoba, ktorá
   1. má najmenej trojročnú odbornú prax v oblasti športu,
   2. má spôsobilosť na právne úkony v plnom rozsahu,
   3. je bezúhonná.
8. Funkčné obdobie člena odbornej komisie je päť rokov. Funkčné obdobie člena odbornej komisie sa začína dňom, ktorý nasleduje po dni zániku funkcie člena odbornej komisie, na ktorého miesto bol vymenovaný, najskôr však dňom jeho vymenovania.
9. Funkcia člena odbornej komisie je nezlučiteľná s funkciou predsedu správnej rady a funkciou člena dozornej rady.
10. Funkcia člena odbornej komisie sa skončí:
    1. uplynutím funkčného obdobia,
    2. odvolaním z funkcie,
    3. vzdaním sa funkcie; členstvo zaniká dňom doručenia písomného oznámenia o vzdaní sa funkcie predsedovi správnej rady,
    4. smrťou alebo vyhlásením za mŕtveho,
    5. stratou bezúhonnosti alebo
    6. obmedzením spôsobilosti na právne úkony.
11. Člena odbornej komisie môže správna rada odvolať aj bez uvedenia dôvodu.
12. Člen odbornej komisie vykonáva pre fond činnosť v pracovnoprávnom vzťahu podľa zák. č. 311/2001 Z. z. Zákonník práce v znení neskorších predpisov.
13. Odborná komisia je schopná uznášať sa, ak je prítomná nadpolovičná väčšina všetkých jej členov.
14. Odborná komisia rozhoduje uznesením. Na prijatie uznesenia odbornej komisie je potrebný súhlas nadpolovičnej väčšiny prítomných členov odbornej komisie.
15. Zasadnutie odbornej komisie zvoláva riadi predseda odbornej komisie a v čase jeho neprítomnosti ním poverený člen odbornej komisie.
16. Z každého rokovania odbornej komisie sa vyhotovuje zápis.
17. Podrobnosti o zasadnutí, rokovaní a rozhodovaní odbornej komisie upravuje rokovací poriadok odbornej komisie.

**ČLÁNOK VIII**

**KANCELÁRIA**

1. Kancelária vykonáva úlohy spojené s organizačným, personálnym, administratívnym a technickým zabezpečením činnosti fondu.
2. Kancelária najmä:
   1. pripravuje podkladové materiály pre rokovania a rozhodnutia správnej alebo dozornej rady
   2. zabezpečuje administratívne a technické podmienky pre činnosť odborných komisií,
   3. podieľa sa na administratívnom zabezpečení podpornej činnosti fondu, najmä pri skúmaní úplnosti predkladaných žiadostí o finančné prostriedky z fondu,
   4. predkladá príslušnej odbornej komisii na posudzovanie úplné žiadosti,
   5. vykonáva administratívu spojenú s prijímaním finančných prostriedkov a ich poukazovaním ..
3. Činnosť kancelárie riadi predseda správnej rady.
4. Podrobnosti o činnosti kancelárie ustanovuje Organizačný poriadok.

**ČLÁNOK IX**

**HOSPODÁRENIE FONDU**

1. Príjmy fondu tvoria:
   1. príspevok z rozpočtovej kapitoly Ministerstva školstva, vedy, výskumu a športu Slovenskej republiky,
   2. sankcie za porušenie zmluvných podmienok,
   3. príjmy z úrokov,
   4. vratky nepoužitých finančných prostriedkov alebo neoprávnene použitých finančných prostriedkov poskytnutých fondom,
   5. administratívne poplatky,
   6. dary a príspevky od iných osôb,
   7. príjmy z vykonávania vzdelávacích aktivít a metodicko-poradenskej činností v oblasti športu,
   8. príjmy z podnikateľskej činnosti, ak fond podniká,
   9. iné príjmy.
2. Fond hospodári s príjmami v súlade s ustanoveniami zákona a ostatných právnych predpisov, a to na základe rozpočtu fondu na príslušné rozpočtové obdobie, ktorým je kalendárny rok. Ak v príslušnom rozpočtovom roku fond nepoužije všetky finančné prostriedky, môže nevyčerpaný zostatok finančných prostriedkov použiť v nasledujúcich rozpočtových rokoch. Fond zostavuje rozpočet príjmov a výdavkov najmenej na tri rozpočtové roky. Rozpočet fondu schvaľuje správna rada na základe stanoviska dozornej rady.
3. Fond je povinný pri používaní prostriedkov zachovávať hospodárnosť, efektívnosť a účinnosť ich použitia. Finančné prostriedky môže fond používať len na účely podľa zákona.
4. Rozsah použitia finančných prostriedkov fondu na vlastnú prevádzku ustanovuje zákon.
5. Fond vedie účtovníctvo v sústave podvojného účtovníctva v súlade s platnými právnymi predpismi a v súlade so slovenskými účtovnými štandardmi, platnými pre účtovné jednotky, u ktorých hlavným predmetom činnosti nie je podnikanie (nezárobková organizácia). Fond vedie účtovníctvo analyticky tak, aby boli rozlíšené náklady a výnosy súvisiace s podpornou činnosťou fondu a prevádzkové náklady fondu.
6. Účtovná závierka a výročná správa musia byť overené audítorom a po schválení správnou radou musia byť zverejnené najneskôr do konca šiesteho mesiaca nasledujúceho účtovného roka. Účtovnú závierku, výročnú správu a správu audítora ukladá fond do verejnej časti registra účtovných závierok najneskôr do konca šiesteho mesiaca nasledujúceho po skončení účtovného obdobia, za ktoré sa účtovná závierka zostavuje.
7. Podmienky nakladania s majetkom fondu upravuje zákon č. 176/2004 Z. z. o nakladaní s majetkom verejnoprávnych inštitúcií v znení neskorších predpisov a o zmene zákona Národnej rady Slovenskej republiky č. 259/1993 Z. z. o Slovenskej lesníckej komore v znení zákona č. 464/2002 Z. z. Výnimky môže ustanoviť zákon.
8. Hospodárenie s prostriedkami fondu podlieha kontrole v zmysle zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov.

**ČLÁNOK X**

**PRÍSTUP K INFORMÁCIÁM**

1. Fond sprístupňuje informácie verejnosti spôsobom a v rozsahu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov a podľa Smernice fondu o vybavovaní žiadostí o poskytnutie informácie.
2. Verejnú dostupnosť vybraných materiálov zabezpečuje fond prostredníctvom webového sídla fondu.

**ČLÁNOK XI**

**ZÁVEREČNÉ USTANOVENIA**

1. Na právne vzťahy neupravené týmto štatútom sa použijú ustanovenia zákona a ostatných príslušných platných právnych predpisov.
2. Štatút možno meniť a dopĺňať len formou písomného dodatku, ktorý prijíma správna rada. Zmena štatútu je účinná okamihom schválenia správnou radou, ak správna rada neurčí neskorší termín účinnosti tejto zmeny. Predseda správnej rady v spolupráci s kanceláriou fondu bez zbytočného odkladu po nadobudnutí účinnosti zmien štatútu zabezpečí uverejnenie úplného znenia štatútu na webovom sídle fondu.
3. Štatút je prístupný verejnosti v mieste sídla fondu a na webovom sídle fondu; zverejnenie štatútu, jeho dodatkov a platného úplného znenia štatútu zabezpečuje kancelária fondu.
4. Tento štatút bol schválený správnou radou fondu 15 januára 2020 a týmto dňom nadobudol účinnosť.